ད་ཐེངས་ཀྱི་འཚམས་འདྲི་ནི་ཀྲུའུ་ཞི་ཞི་ཅིན་ཕིང་གིས་ཤར་ཕྱོགས་དཔལ་འབྱོར་གླེང་སྟེགས་ལ་ཞུགས་གནང་ཐེངས་དང་པོ་ཡིན་པ་དང་།ཀྲུང་གོ་དང་ཨུ་རུ་སུས་ཕ་རོལ་ཕྱོགས་ནས་བྱེད་སྒོ་ཆེན་པོ་སྤེལ་སྐབས་ཕན་ཚུན་རྒྱབ་སྐྱོར་བྱེད་པའི་སྲོལ་རྒྱུན་གྱི་རྒྱུན་བསྐྱངས་གནང་བ་ཞིག་ཡིན་པས་ཙུང་ཐུང་ཕུ་ཅིང་གིས་སྣེ་ལེན་གཟབ་རྒྱས་ཞུས་གནང་ཡོད།རྒྱལ་ཁབ་གཉིས་པོའི་གཙོ་བདག་ནས་མཛའ་གྲོགས་ཟབ་མོའི་རྣམ་པའི་ཁྲོད་ཁྱབ་ཁོངས་ཆེ་བ་དང་།ཁྱབ་ཁོངས་ཆུང་བ།གཅིག་གཏད་གཅིག་གི་རྣམ་པ་བཅས་ཀྱི་ཐོག་ནས་ཡུན་རིང་འབྲེལ་གཏུག་སྤེལ་རེས་གནང་བ་དང་།ཀྲུང་གོ་དང་ཨུ་རུ་སུའི་ཁྱོན་ཡོངས་འཐབ་ཇུས་རོགས་ལས་རོགས་པའི་འབྲེལ་བ་གོང་འཕེལ་སྔར་ལས་ལྷག་པ་འགྲོ་རྒྱུར་བཀོད་སྒྲིག་གནང་ཞིང་།རྒྱལ་སྤྱི་དང་ས་ཁུལ་གྱི་གནད་དོན་གལ་ཆེ་རིགས་ཐད་གཟིགས་སྟངས་གསུང་རེས་གནང་ཡོད།ཕྱོགས་གཉིས་པོས་འཐབ་ཇུས་ཀྱི་བརྟན་ཤུགས་རྒྱུན་འཁྱོངས་དང་།འཐབ་ཇུས་རོགས་ལས་དམ་ཟབ་བྱས་ཏེ།ཀྲུང་གོ་དང་ཨུ་རུ་སུ་རྒྱལ་ཁབ་གཉིས་པོ་དང་རྒྱལ་སྤྱིའི་སྤྱི་ཚོགས་ཀྱི་ཐུན་མོང་ཁེ་ཕན་ལ་སྲུང་སྐྱོང་བྱ་རྒྱུ་དང་།ཕྱོགས་གཉིས་པོས་རྒྱལ་སྤྱིའི་སྤྱི་ཚོགས་དང་མཉམ་དུ་ཀུན་གྱིས་དོ་ཁུར་བྱེད་པའི་གནད་དོན་ཁག་ཆབ་སྲིད་ལ་བརྟེན་ནས་ཐག་གཅོད་བྱེད་པའི་འཕེལ་རིམ་ལ་མུ་མཐུད་སྐུལ་འདེད་གཏོང་རྒྱུ་དང་།ཕྱོགས་རྐྱང་པའི་རིང་ལུགས་དང་ཉོ་ཚོང་སྲུང་སྐྱོབ་རིང་ལུགས་ལ་མཉམ་དུ་ངོ་རྒོལ་བྱ་རྒྱུ།མིའི་རིགས་ཀྱི་ལས་དབང་གཅིག་མཐུན་མ་ལག་གི་འདུ་ཤེས་རྒྱུན་འཁྱོངས་བྱ་རྒྱུ།རྣམ་པ་གསར་པའི་རྒྱལ་སྤྱིའི་འབྲེལ་བ་འཛུགས་པར་སྐུལ་འདེད་གཏོང་རྒྱུ་བཅས་ཀྱི་མོས་མཐུན་གནང་ཡོད།ཐུན་མོང་ངོས་འཛིན་དེ་དག་གི་ཐོག་ནས་ཀྲུང་གོ་དང་ཨུ་རུ་སུའི་འབྲེལ་བ་ཟབ་མོ་ནི་ཕྱོགས་གཉིས་པོའི་འཐབ་ཇུས་ཀྱི་བློ་ཐག་ཆོད་པོ་དང་ཡུན་རིང་གི་གདམ་ག་ཡིན་ཞིང་།རྒྱལ་སྤྱིའི་བྱ་དོན་ཁྲོད་ཀྱི་ཤུགས་རྐྱེན་བཟང་པོ་ཟམ་མི་ཆད་པར་རྒྱ་སྐྱེད་གཏོང་བ་དང་།འཐབ་ཇུས་བརྟན་ལྷིང་གི་ནུས་པ་ཉིན་རེ་བཞིན་མངོན་གསལ་དོད་དུ་འགྲོ་བ།རྒྱལ་ཁབ་ཆེན་པོ་དང་ཁྱིམ་མཚེས་རྒྱལ་ཁབ་བར་གྱི་འབྲེལ་བའི་དཔེ་མཚོན་གཏོད་པ་ཞིག་ཡིན་པ་གསལ་བཤད་བྱས་ཡོད།